Per Clausen (EL), 2011-04-26:
Nu kunne det jo være fristende at indtage det ledige standpunkt, at vi ikke kan støtte det her lovforslag, selv om vi synes, det er et rigtig godt lovforslag, men det vil jeg ikke indtage.
Jeg vil sige, at Enhedslisten gerne vil støtte det lovforslag, der ligger her.
Man kan selvfølgelig godt sige, at det er enkeltsagslovgivning, som fru Lone Dybkjær var inde på, men det er dog en enkeltsagslovgivning, hvor man så forsøger at løse et generelt problem, som formodentlig eksisterer, nemlig at der er problemer med kvaliteten i det private sygehusvæsen.
Her har man valgt en anden vej, end da man for nogle år siden løste de problemer, der var opstået inden for de kosmetiske behandlinger, hvor man valgte at opfatte det på den måde, at det var noget, der kunne isoleres til det ene behandlingsområde, og derfor lavede man så et særligt regelsæt for det område, et regelsæt, der er så nidkært, at det i sig selv er en begrundelse for, at man ikke underlægger de kosmetiske behandlinger samme system som det, der foreslås her.
Så jeg tror i virkeligheden, at det – hvis man skal være ærlig – er, fordi der eksisterer et generelt problem, som man forsøger at løfte, men det er rigtigt, at det selvfølgelig ville have vundet i kvalitet, hvis der havde været tid til en længere høringsfrist og en længere debat, inden lovforslaget blev fremlagt, fordi det måske kunne have, om jeg så må sige, løftet bevisbyrden på det område bedre.
Enhedslisten er grundlæggende enig i, at man skal indføre et kontrolsystem i stil med det, der er beskrevet i lovforslaget.
Så kan man diskutere – og det vil vi også gerne medvirke til at diskutere i udvalget – om det med den 3-årige turnus er den rette metode, og om de områder, man tager med, og dem, man ikke tager med, er rigtigt valgt.
Jeg synes for så vidt, at der er argumenteret for, at der er nogle områder, man ikke har taget med, hvor argumentationen i hvert fald godt kan, synes jeg, siges at være rimelig velfunderet, og derfor er vi nok indstillet på at acceptere den afgrænsning, der er i dag, særlig fordi der er tale om, at man har en 3-årig forsøgsperiode, hvor man kan gå ind i sagen efterfølgende.
Vi deler sådan set opfattelsen af, at man har et særligt problem med markedsføring af sundhedsydelser, hvor man jo undgår at omtale risici.
Vi kan også dagligt i tv se, hvordan en patient kan blive fuldstændig klartseende ved at gennemgå en 10-minutters operation, og hvor vi kan sige, at man ikke er så omhyggelig med at fortælle om de bivirkninger, der kan være, og man er heller ikke så omhyggelig med at fortælle, at man heller ikke rammer helt præcist, sådan at det der med at se alting uden briller efterfølgende måske ikke er helt sikkert.
Så det er helt klart, mener jeg, nogle problemer omkring markedsføring, som vi gerne vil medvirke til også at tage op i forhold til diskussionen af det her lovforslag, men i øvrigt også tage op mere generelt, hvis mulighederne viser sig bedre på den måde.
Så vil jeg sige, at hvis man tager den konkrete sag, som det her jo er en udløber af, er der det spændende ved det, at da det her med de dårlige mammografiundersøgelser kom frem i offentligheden, var der sådan set ingen tvivl i ministerens sind: Dette var regionernes ansvar, og så var det lægernes ansvar, og man skulle lede længe for at høre, at det også skulle være Sundhedsstyrelsens endsige ministerens ansvar.
Derfor er det jo, synes jeg, en lille smule befriende i bemærkningerne til det her lovforslag at læse, at ministeren nu må erkende, at faktisk havde og har regionerne ikke de retslige muligheder for at gennemføre et effektivt tilsyn.
Så derfor opfatter jeg det på den måde, at det er udtryk for, at man hos ministeren og i Sundhedsministeriet har accepteret og anerkendt, at her var en problemstilling, der krævede ændrede regler, og derfor gennemfører man dem.
At man så benytter lejligheden til at gennemføre dem som generelle ændringer af lovgivningen, opfatter jeg på den måde, at man i virkeligheden også har accepteret den kritik og de synspunkter, der ofte er blevet fremført i de tidligere år, om, at der var brug for en skærpet opmærksomhed omkring kvaliteten på de private sygehuse.
Og at den erkendelse har bredt sig ind i regeringen, ind i sundhedsministeren og ind i Sundhedsministeriet, skal jeg bare takke for og derfor gentage, at Enhedslisten vil indgå positivt i behandlingen af det her lovforslag.